Beslutning [1]

om situationen i Mauretanien

Den Blandede Parlamentariske Forsamling AVS-EU,

- der afholdt møde i Port Moresby (Papua Ny Guinea) den 25.- 28. november 2008,

- der henviser til forretningsordenens artikel 17, stk. 1,

- der henviser til bestemmelserne i akten om oprettelse af Den Afrikanske Union (AU), Loméerklæringen fra juli 2000 og protokollen vedrørende oprettelse af Den Afrikanske Unions Freds- og Sikkerhedsråd (PSC) om forfatningsstridige regeringsskift,

- der henviser til de beslutninger, som PSC traf på sit 144. og 151. møde,

- der henviser til erklæringen fra FN's Sikkerhedsråd af 20. august 2008,

- der henviser til erklæringerne og beslutningerne fra Det Økonomiske Fællesskab af Vestafrikanske Stater (ECOWAS), Den Europæiske Union (EU) og Den Internationale Sammenslutning af Fransktalende Lande (OIF),

- der henviser til konsultationerne indledt i medfør af artikel 96 i Cotonouaftalen,

- der henviser til erklæringen fra høringsmødet om situationen i Mauretanien med deltagelse af Den Arabiske Liga, FN, Den Islamiske Konferenceorganisation (OIC), Den Internationale Sammenslutning af Fransktalende Lande (OIF), EU og AU den 21. november 2008 i Addis Abeba,

- der henviser til rapporten vedrørende AVS-Ambassadørudvalgets undersøgelsesrejse til Den Islamiske Republik Mauretanien den 7.- 11. oktober 2008,

- der henviser til den mauretanske nationalforsamlings beslutning af 14. september 2008,

A. der henviser til, at en militærjunta under ledelse af general Mohamed Ould Abdel Aziz afsatte Sidi Mohamed Ould Cheikh Abdallahi, præsident for Den Islamiske Republik Mauretanien, den 6. august 2008,

B. der henviser til, at den økonomiske og sociale situation i landet er katastrofal, og at udvikling er den bedste garant for, at demokratiet vil sejre,

C. der henviser til, at præsident Abdallahi blev demokratisk valgt i april 2007 efter afslutningen af en demokratisk overgangsproces, der blev rost og betegnet som eksemplarisk af det internationale samfund og godkendt af EU's valgovervågningsmission og Europa-Parlamentets delegation,

D. der henviser til, at EU støtter overgangen til demokrati og har vedtaget et "støtteprogram" på 156 mio. euro for perioden 2008-2013 inden for rammerne af 10. EUF som supplement til den igangværende bistand og den støtte på 335 mio. euro, der er ydet siden 1985,

E. der henviser til, at Mauretanien er medlem af Euro-Middelhavspartnerskabet, også kaldet Barcelonaprocessen, og deltog i Middelhavstopmødet i Paris den 13. juli 2008,

F. der henviser til, at selv om regeringsskiftet skete uden blodsudgydelser, blev præsident Abdallahi og en række andre politiske skikkelser arresteret, og til, at præsident Abdallahi fortsat er frihedsberøvet,

G. der henviser til, at juntaen har udnævnt et "øverste statsråd", og at formanden for dette råd, general Mohamed Ould Abdel Aziz, er blevet udnævnt til statsleder ved et "forfatningsdekret",

H. der henviser til, at det "forfatningsdekret", hvori juntaen har defineret sine beføjelser, og som giver den ret til at regere ved dekreter, ikke har noget retsgrundlag,

I. der henviser til, at det "øverste statsråd" har udpeget en premierminister,

J. der henviser til, at problemerne i Mauretanien på tidspunktet for kuppet var af politisk art, og at de således kunne have været løst ved fredelige politiske midler og dialog,

K. der henviser til, at Mauretanien på trods af disse vanskeligheder havde gjort bemærkelsesværdige fremskridt med hensyn til løsningen af yderst følsomme interne politiske spørgsmål som f.eks. flygtningenes tilbagevenden, udryddelse af slaveri og liberalisering af medierne, og at dette var et godt varsel om muligheden for udvikling af et dybt forankret demokrati,

L. der henviser til, at en åben debat mellem alle politiske kræfter er nødvendig, hvis der skal skabes rammer for en genetablering af den forfatningsmæssige orden og de mekanismer, der sikrer magtbalancen mellem den udøvende og den lovgivende magt, med henblik på at sikre en passende magtbalance mellem præsidenten og parlamentet og den nødvendige politiske stabilitet uden de væbnede styrkers indblanding inden for rammerne af forfatningen,

M. der henviser til de forskellige forslag til løsning af krisen og genetablering af den forfatningsmæssige orden, der er blevet stillet af politiske kræfter og "civilsamfundet", herunder navnlig forslaget fra den demokratiske opposition og nationalforsamlingens forslag om en "køreplan for overgang",

N. der henviser til sikkerhedsproblemerne i Sahel-Sahara-striben, der giver næring til terrorisme, grænseoverskridende kriminalitet og våben- og narkotikahandel, og som har en destabiliserende indvirkning på landene i underregionen,

O. der henviser til Mauretaniens rolle i bekæmpelsen af disse plager,

P. der henviser til det internationale samfunds fordømmelse af kuppet, herunder navnlig AVS-Gruppen, ECOWAS, AU, EU, Den Arabiske Liga og FN, og AU's og OIF's beslutning om at suspendere Mauretanien, indtil demokratiet er blevet genindført,

Q. der henviser til, at Den Afrikanske Union den 22. september 2008 stillede Sidi Mohamed Ould Cheikh Abdallahi over for et ultimatum om genetablering af den forfatningsmæssige orden og betingelsesløs genindsættelse af Sidi Mohamed Ould Cheikh Abdallahi senest den 6. oktober 2008,

R. der henviser til, at militærjuntaen forkastede dette ultimatum, og at AU-Kommissionen tirsdag den 7. oktober 2008 opfordrede AU-medlemsstaterne til ikke at anerkende kupmagerne i Mauretanien,

S. der henviser til indledningen af konsultationer mellem EU og Mauretanien i medfør af artikel 96 i Cotonouaftalen, hvori det anføres, at der kan indledes sådanne konsultationer, hvis "en part skønner, at den anden part har misligholdt en forpligtelse med hensyn til respekten for menneskerettighederne, de demokratiske principper og retsstaten",

T. der henviser til, at Verdensbanken har suspenderet et tilskud på 175 mio. dollar til Mauretanien, hvilket vil påvirke omkring 17 nationale projekter i landet og landets deltagelse i Verdensbankens regionale projekter, der bl.a. vedrører udvikling af landdistrikter, sundheds- og uddannelsesområdet og infrastrukturer (f.eks. vejanlæg),

U. der henviser til, at politiet har brugt vold til at opløse en række ulovlige demonstrationer organiseret af en koalition af politiske partier, der kræver præsident Abdallahi genindsat,

1. fordømmer de væbnede styrkers omstyrtelse af præsidenten og regeringen i Mauretanien og understreger, at de demokratisk etablerede institutioner skal respekteres; beklager dette tilbageskridt i forhold til de betydelige fremskridt, der var sket i Mauretanien de seneste år i retning af øget demokrati og indførelse af retsstatsprincippet;

2. bemærker, at den afsatte præsident, Sidi Mohamed Ould Cheikh Abdallahi, er blevet overflyttet til sin hjemby, hvor han sidder i husarrest, men stiller fortsat krav om en øjeblikkelig og betingelsesløs løsladelse;

3. anmoder myndighederne i Mauretanien om at overholde menneskerettighederne, herunder ytrings-, forenings- og forsamlingsfriheden;

4. fastholder, at det kun er muligt at løse krisen og sikre, at alle demokratiske institutioner kan fungere igen, herunder at parlamentet kan udøve alle sine prærogativer, gennem brede konsultationer;

5. anmoder de militære styrker ved magten om omgående at opstille en fast tidsplan for genoprettelse af den forfatningsmæssige orden og de demokratiske institutioner og om at sikre, at militærfolk ikke kan stille op til valget;

6. anmoder således alle politiske aktører i Mauretanien om hurtigst muligt at etablere en passende ramme for disse konsultationer;

7. glæder sig over indledningen af konsultationer mellem EU og regeringsmyndighederne i Mauretanien og anmoder Kommissionen om at give Den Blandede Parlamentariske Forsamling regelmæssige rapporter om konsultationerne i medfør af artikel 96 og om fastsættelsen af en tidsplan for genoprettelse af den forfatningsmæssige orden, men beklager, at der indtil videre ikke er sket betydelige fremskridt på dette område;

8. glæder sig over, at AU har bebudet, at den vil stille "konkrete forslag" efter det mauretanske "øverste statsråds" forkastelse af dens ultimatum;

9. anmoder AU og EU om at se nærmere på alle de målrettede sanktioner, der kan anvendes over for de militære kupmagere (f.eks. rejseforbud og fastfrysning af aktiver), såfremt de i nær fremtid ikke forpligter sig på en hensigtsmæssig og troværdig plan til løsning af krisen og genoprettelse af den forfatningsmæssige orden, uden dog at træffe foranstaltninger, der kan sætte udviklingen i Mauretanien og forbedringen af befolkningens levevilkår over styr;

10. slår til lyd for, at det mauretanske folk, der i forvejen er særlig hårdt ramt af den økonomiske krise og fødevarekrisen, ikke bliver taget som gidsel af den nuværende krise, og anmoder Kommissionen om at iværksætte projekter til støtte for civilsamfundet inden for rammerne af Det Europæiske Instrument for Demokrati og Menneskerettigheder;

11. opfordrer på det kraftigste juntaen til at overveje de mange fordele, det indebærer for det mauretanske folk, at deltage i den politiske proces til fremme af fred, demokrati, velstand og menneskelig, social og kulturel forståelse som understreget på Middelhavstopmødet den 13. juli 2008, hvor Sidi Mohamed Ould Cheikh Abdallahi, præsident for Den Islamiske Republik Mauretanien, var blandt deltagerne;

12. glæder sig over AVS-Ambassadørudvalgets udsendelse af en delegation og bemærker den mauretanske nationalforsamlings beslutning af 14. september 2008;

13. beslutter at sende en AVS-EU parlamentarisk delegation til Mauretanien, der skal hjælpe det mauretanske parlament med at finde sammen igen og finde løsninger på krisen, som tilgodeser alle berørte parter;

14. pålægger sine formænd at sende denne beslutning til AVS-EU-Ministerrådet, Europa-Kommissionen, det panafrikanske parlament, Kommissionen for Den Afrikanske Union, Den Arabiske Maghreb-Union, FN's Sikkerhedsråd og nationalforsamlingen og andre myndigheder i Mauretanien.

[1] Vedtaget af den Blandede Parlamentariske Forsamling AVS-EU den 28. november 2008 i Port Moresby (Papua Ny Guinea).

--------------------------------------------------